b"\n_START_ARTICLE_\nJosep Masabeu i Tierno\n_START_SECTION_\nBiografia\n_START_PARAGRAPH_\nNascut a Sabadell, per motius laborals del seu pare el 1959 la fam\xc3\xadlia es trasllada a Barcelona, on estudia a l'Escola Virt\xc3\xa8lia. \xc3\x89s doctor en Pedagogia per la Universitat de Barcelona (1988) amb la tesi Alexandre Gal\xc3\xad i la M\xc3\xbatua Escolar Blanquerna, que reconstrueix una p\xc3\xa0gina clau per entendre la renovaci\xc3\xb3 pedag\xc3\xb2gica a la Catalunya moderna. Va rebre el Premi Centenari d'Alexandre Gal\xc3\xad. _NEWLINE_Ha orientat la seva activitat professional en el m\xc3\xb3n educatiu, especialment en temes d'organitzaci\xc3\xb3 escolar. Fou professor a l'escola Bell-lloc del Pla de Girona,  una tasca que va desenvolupar des del 1974 fins a l'any 2000, quan va retornar a Barcelona. En l'\xc3\xa0rea de l'administraci\xc3\xb3 local, va ser regidor de l'Ajuntament de Girona de 1983 a 1985 per la llista de Converg\xc3\xa8ncia i Uni\xc3\xb3. Col\xc2\xb7laborador habitual de les Aules d'extensi\xc3\xb3 universit\xc3\xa0ria per a la gent gran de Girona.  Tamb\xc3\xa9 ha desenvolupat activitats en l'\xc3\xa0mbit del lleure de la joventut i en el de la solidaritat, dirigint diversos camps de treball internacionals i d'ajut humanitari a Pol\xc3\xb2nia i Litu\xc3\xa0nia a la d\xc3\xa8cada dels 90. _NEWLINE_Des del 2009 presideix el Braval, una iniciativa de desenvolupament i promoci\xc3\xb3 humana de l'Opus Dei situada al barri El Raval de Barcelona, que a trav\xc3\xa9s del voluntariat es proposa promoure la cohesi\xc3\xb3 social, lluitar contra la marginaci\xc3\xb3, prevenir l'exclusi\xc3\xb3 social dels joves i facilitar la incorporaci\xc3\xb3 dels immigrants a la societat. El 2013 va rebre el premi Valors a una Traject\xc3\xb2ria, concedit per l'Associaci\xc3\xb3 Cultural Valors. Una de les seves principals reivindicacions, que apareix especialment al seu llibre La Rep\xc3\xbablica del Raval, \xc3\xa9s la seva aposta per a crear espais comuns de conviv\xc3\xa8ncia per evitar problemes d'integraci\xc3\xb3 dels nouvinguts."